પરંતુ કાંઈ લાગણીઓથી તો ફિલ્મ થોડી બને ? એના માટે તો પૈસા જોઈએ. રિચર્ડે મોતીભાઈને ફોન લગાવ્યો. ‘તમારા પ્રોજેક્ટ માટે કોઈ પૈસાની વ્યવસ્થા છે ?’ સામેથી આવેલા સીધા નકારે રિચર્ડને નિરુત્સાહ કરી દીધો. અચાનક તેને એક રસ્તો સૂઝી આવ્યો. તેમણે એક વાર બ્રિટીશ નેવી પર એક ફિલ્મ બનાવી હતી જે ભારતનાં છેલ્લા ગવર્નર જનરલ લોર્ડ માઉન્ટ બેટનના નૌકાદળમાં જનરલ તરીકે ગાળેલા જીવન અને એમણે લડેલા યુધ્ધો પર આધારિત હતી. તે ઓળખાણને કામે લગાડી તેમણે તે વખતે ‘અર્લ માઉન્ટ બેટન ઓફ બર્મા’ તરીકે ઓળખાતા લોર્ડ માઉન્ટ બેટનનો સંપર્ક કરીને પોતાનો વિચાર સમજાવ્યો. જનરલે રિચર્ડને તેમના પ્રોજેક્ટમાં સહાય કરવા બાબતની ચિઠ્ઠી પોતાના મિત્ર તેમજ ભારતનાં તત્કાલીન વડાપ્રધાન જવાહારલાલ નહેરુ પર લખીને આપી. આ ચિઠ્ઠી, મનમાં અઢળક અરમાનો તથા આંખોમાં એક સપનું લઈ ને રિચર્ડ દિલ્હીના એરપોર્ટ પર ઉતર્યા. વડાપ્રધાન નહેરુને મળીને તેઓ સાશ્ચર્ય આનંદ અનુભવી રહ્યાં. નહેરુ એ તેમને પોતાના અંગત આલ્બમની ઘણી તસ્વીરો બતાવી જેમાં તેઓ બાપુ સાથે હતાં. બાપુ (આ શબ્દ રિચર્ડે પ્રથમવાર નેહરૂજીના મોઢે સાંભળ્યો હતો) ની વાતો કરતાં કરતાં અતીતમાં ખોવાઈ જઈને ખૂબ જ ભાવુક થયેલા વડાપ્રધાનને જોઈ તે આશ્ચર્ય પામ્યા. નેહરૂજી એ તેમને બીજી પણ ઘણી બધી ઉપયોગી માહીતી આપી અને ઘણા અંગત કિસ્સાઓ પણ સંભળાવ્યા.નેહરૂજી એ છેલ્લે રિચર્ડ ને જે વાત કહી તેનાથી રિચર્ડ ખૂબ પ્રભાવિત થયા. તેમણે કહ્યું કે, ‘તેઓ મહાત્મા હતાં પરંતુ અંતે તો માનવ જ હતા, ધ્યાન રાખજો કે તમે તેમને ભગવાન ન બનાવી દો !!’